5 tieners vas vir moord wat op video vasgelê is | Netwerk24
Deur Marietie Louw-Carstens 27 Februarie 2019 12:13
Vyf tieners van verskillende hoërskole in Polokwane is van die moord op Thoriso Themane (28) aangekla.
Themane se grusame moord wat op video vasgevang en op sosiale media rondgestuur is, stuur skokgolwe deur die land.
Thoriso Themane (28) van Polokwane wat Saterdag deur 'n bende tieners aangeval is.Foto: Facebook
Brig. Vish Naidoo, nasionale polisiewoordvoerder, sê die vyf tieners is gr. 9- en gr. 10-leerlinge.
Hulle is tussen 15 en 16 jaar oud en sal Donderdag op aanklag van moord in die landdroshof in Polokwane verskyn.
Lt.genl. Khehla Sitole, nasionale polisiehoof, het Themane se moord veroordeel en gesê bendegeweld sal nie geduld word nie.
Een van die tieners is 'n leerling aan die Capricorn High School in Polokwane. Hy spog op die video dat niks met hom sal gebeur nie, want sy pa was in die polisie.
Naidoo sê die seun se pa is 'n afgetrede adjudant-offisier.
Themane is Saterdagaand oorval toe hy op pad na sy ouerhuis in Florapark was. Hy was glo by 'n oefening van 'n musiekgroep van sy kerk. Hy is in 'n parkie op die hoek van Rheebok- en Impala-straat, Florapark, oorval.
In die video, wat te grusaam is om te wys, kan gesien word hoe Themane herhaaldelik in sy reeds bebloede gesig geskop word.
Die gegil en geskree van jong mense kan gehoor word terwyl hulle hom aan sy arms en bene optel en sleep.
Hy is eers Sondagoggend op die hoek van Erasmus-straat en Cestrum-laan, naby sy ouerhuis, deur 'n verbyganger gekry.